Juli har været en god måned for museer i Nordjylland. Særligt børnefamilier har besøgt museerne i skolernes sommerferie.

- Vi har simpelthen haft den nok mest heftige sæson nogensinde. Det har været helt eminent for at sige det rent ud. Så markant er meldingen fra dirketør for Limfjordsmuseet, Anders Bloksgaard. Og direktøren har da også god grund til at være glad. Museet, der ligger i Løgstør, har nemlig fordoblet antallet af besøgende i sommerferien sammenlignet med sidste år. Brugte coronanedlukningen konstruktivt En del af forklaringen på, hvorfor så mange flere mennesker har lagt vejen forbi Limfjordsmuseet, ligger ikke mindst i selve nedlukningsperioden. Her brugte man nemlig tiden på, at gøre sig helt klar til, at museet igen måtte åbne dørene for gæster. - Nedlukningen betød for det første, at vi aldrig har været bedre markedsført end nu. Vores aktiviteter var helt skarpe, og vi har hyret ekstra formidlere ind. For vi vidste godt, at hvis muligheden for at åbne hen over sommeren opstod, så ville der ske noget, siger Anders Bloksgaard, direktør for Limfjordsmuseet. Flere børnefamilier besøger museer Også længere sydpå ved Rebildcentret har besøgstallet ligget godt over normalen henover sommeren. Juli har været en stor kontrast til foråret, fortæller Niels Moes, Ejer af Rebildcentret. - Vi så på de der røde tal (i foråret, red.), og det var ret ekstremt, men det blev godt i juli, siger han. De har særligt haft succes med at tiltrække børnefamilier, og det håber Niels Moes, vil gentage sig næste år. - Vi har især lært noget med børnefamilier. Det skal vi til at satse endnu mere på med spionlege og andre ting. Vi vil gøre endnu mere for at få børnefamilier med, for de er rigtig glade for at komme her, siger Niels Moes. Det samme gør sig gældende ved Limfjordsmuseet. Her vil man satse endnu mere på børnefamilierne. - Ofte er det jo det grå guld, der kommer, og al ære og respekt for dem, for dem vil vi rigtig gerne have, men vi vil også have så meget andet, og vi vil specielt gerne have fat i ungdommen og børnefamilierne, siger Anders Bloksgaard, direktør for Limfjordsmuseet.